Izvor: N1

Hrvatsko gospodarstvo treću godinu zaredom ostvaruje rast BDP-a i trebat će još dvije do tri godine da se Hrvatska vrati na predrecesijsku 2008. godinu, a tu smo na dobrom putu, poručio je predsjednik Hrvatske gospodarske komore (HGK) Luka Burilović u petak u Vinkovcima na proslavi 20. obljetnice akcije "Kupujmo hrvatsko".

"Zaustavili smo i izazove koji su nedavno bili pred nama, stabilizirali sustav i najveće tvrtke Agrokokora s 'Lex Agrokor', i tu moramo odati priznanje Vladi. Sustav je stabiliziran, posebice tvrtki iz prehrambene industrije", ocijenio je Burilović.

Podsjetio je da je akcija "Kupujmo hrvatsko" u 20 godina bila i napadana, posebice iz inozemstva.

"Iza nas je gotovo tri stotine akcija i dvije tisuće tvrtaka, a 'Kupujmo hrvatsko' je najuspješnija nacionalna akcija u Hrvatskoj i šire. Hrvatski poduzetnici, mali i veliki, imaju što pokazati", poručio je predsjednik HGK.

Po njegovim riječima, istraživanja su pokazala kako 80 posto građana pri odlasku u kupnju vodi računa o kupnji hrvatskih proizvoda, a čak ih je 86 posto spremno izdvojiti više novca za kvalitetan domaći proizvod.

S obzirom na to da se akcija "Kupujmo hrvatsko" održava u Vinkovcima na trgu na kojem je i sjedište Uprave šuma, Burilović je rekao kako Slavonija raspolaže najboljim šumama, što treba iskoristiti za vlastiti napredak, ali ne kroz isporuku trupaca, nego kroz prodaju finalnih proizvoda i drvoprerađivačku industriju koja čini deset posto hrvatskog izvoza. "Ne želimo da u inozemstvo odlazi hrvatski hrast, nego hrvatski namještaj. Time ćemo otvoriti još više radnih mjesta", istaknuo je predsjednik HGK.

U sklopu akcije "Kupujmo hrvatsko" na vinkovačkom Trgu bana Josipa Šokčevića svoje je proizvode, uglavnom poljoprivredno-prehrambene, izložilo je 80-ak domaćih proizvođača.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.